《乙未岁家居不出偶读渊明诗因集其句为一首曰归田园》
明代·王祎

丈夫志四海，驱役无停息。荣华难久居，岁月相催逼。

纵浪大化中，人生不满百。时驶不可稽，前涂渐就窄。

吾生行归休，营已良有极。念念动中怀，行行向不惑。

守拙归园田，贫居安稼穑。司田眷有秋，苗生满阡陌。

幽兰生前庭，灌木荒余宅。闭门不复出，何尝失显默。

时还读我书，抗言谭在昔。穷通靡攸虑，我心固匪石。

浊酒聊可恃，素衿不可易。怀此贞秀姿，谅哉宜霜柏。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。